Pretorianers spring in om skool vir gestremdes te helpNic Arnold, Karen Joubert, Manie Entres en Peter Muller help Sondag om die watertenks na die skool te vervoer. Foto: Verskaf Goedhartige Pretorianers het dié naweek moue opgerol om ŉ plaaslike skool vir gestremdes wat deur ŉ moontlike waterkrisis in die gesig gestaar word, te help. Manie Entres, ondervoorsitter van die Kameeldrift-Leeufontein gemeenskapspolisiëringforum (GPF) het aan Maroela Media gesê dat die Via Nova Skool in East Lynne hom Vrydag gekontak het om hulp te versoek. “Die Tshwane-metro se departement van water en sanitasie het vandeesweek ŉ kennisgewing uitgestuur waarin hulle gesê het dat hulle van Dinsdagoggend vir 48 uur instandhoudingswerk aan die watertoevoernetwerk sal doen wat tot wateronderbrekings sal lei,” het Entres gesê. “Via Nova het byna 500 leerders en 100 onderwysers. Hulle het ook ŉ koshuis wat 105 leerders huisves. Om 48 uur sonder water te wees, sal vir hulle ŉ reuse-krisis wees,” het hy gesê. Volgens Entres word nie net Via Nova geraak nie, maar ook die Jakaranda Kinderhuis en die Sonitus Skool vir Gehoorgestremdes wat ook in die omgewing is. Foto: Verskaf “Al hierdie plekke kan net eenvoudig nie vir 48 uur sonder enige water klaarkom nie,” het Entres gesê. “Die munisipaliteit kon nie bevestig of die water vir ŉ volle 48 uur afgesny sal wees of slegs met tye nie, maar die realiteit is dat ons nie kan wag tot daar ŉ krisis is voor ons iets begin doen nie.” Die GPF het dadelik ingespring deur twee watertenks aan te koop en dit by brandkrane vol te maak om vanmiddag by die Via Nova Skool afgelewer te word. Talle mense het ook op hul noodroep gereageer deur bottels water te skenk wat saam met die tenks afgelewer sal word. “Al die skole in die omgewing sal dan in hierdie twee dae water uit hierdie tenks kan kry. Ons sal deurentyd ŉ ogie op die situasie hou en die tenks weer vol water gaan maak wanneer dit leegloop,” het Entres gesê. Volgens die Tshwane-metro sal daar wateronderbrekings in talle woonbuurte voorkom, onder meer La Montagne, Wilgers, Murrayfield, Garsfontein, Silverton, Villiera, Rietfontein, Val-de-Grace, Kilner Park, Meyerspark, Lynnwood Glen, Lynnwood Park, Faerie Glen, Queenswood, Brummeria, Constantia Park, Waterkloof Glen, Moreleta Park, Menlyn en Alphenpark. Vir ŉ volledige lys van buurte wat deur die wateronderbrekings geraak word, besoek die munisipaliteit se webwerf hier.